Sekswinkel oorkant parlement ondersoekFoto: @jamesstyan/Twitter Volgens die stadsraad moet enige winkel wat eksplisiete volwasse rolprente wys of verkoop ‘n lisensie van die Rolprent-en-Publikasieraad (RPR) sowel as ‘n besigheidslisensie kry om ‘n perseel vir volwassenes te bedryf. Die stadsraad sê volgens sy rekords is daar nie ‘n bedryfslisensie in die verband uitgereik nie. Die RPR het bevestig dat hulle ook nie ‘n aansoek van Adult World ontvang nie. Sean Newman, woordvoerder van Adult World, sê intussen die lisensies wat hulle ‘n dekade terug van die stadsraad en die RPR ontvang het om ‘n winkel op dieselfde perseel te bedryf, is steeds geldig. “In 2004 is al die nodige lisensies verkry om handel te dryf en is hulle nog steeds geldig en word dit vir die nuwe onderneming gebruik.” Newman het bygevoeg dat hulle ‘n inspeksie deur die stadsraad sal verwelkom. Die kantoor van Stone Sizani, ANC-hoofsweep, het vroeër die week gesê dit is onvanpas dat daar ‘n sekswinkel oorkant die parlement is en dan dit mense kan ontmoedig om die parlement te besoek. Arthur Calamaras, eienaar van Adult World, het in reaksie hierop gesê: “Mens moet ‘n stap terug neem en bevraagteken wat die afgelope 20 jaar sedert die aanbreek van demokrasie bereik is as lede van die regerende party druk kan uitoefen op ‘n wettige besigheid.” Lees ook: Sekswinkel pla ANC